Kuga-brandgevaar vat opnuut vlam | Maroela Media
Ford SA het Dinsdag die luukse Kuga-sportnutsvoertuig vir die derde keer herroep ná 'n brandrisiko betreffende die isolering naby die voorste sitplekgordels geïdentifiseer is.
"Daar is 'n risiko dat die isoleringsmateriaal om die meganisme wat die voorste sitplekgordel laat stywer trek, kan vlam vat as dit geaktiveer word in 'n trompop botsing," het die motorreus in 'n e-pos aan Kuga-eienaars geskryf. Die meganisme is glo juis 'n noodfunksie wat die bestuurder en voorste passasier moet beskerm in die geval van 'n ongeluk deur die sitplekgordel stywer te trek.
Dit blyk nou dat minstens 7 000 Kuga-voertuie deur die jongste veiligheidsherroeping in Suid-Afrika geraak sal word. Alle Kuga-modelle wat tussen Julie 2012 en Junie 2014 in Ford se Velencia-fabriek in Spanje gebou is, word herroep, ongeag die motor se enjinmodel.
Ford moes in Januarie vanjaar 4 556 Kuga 1.6 liter-Ecoboost-sportnutsvoertuie herroep. Die tweede fase van die Kuga-herroeping het in Julie afgeskop waartydens 'n sensor in dié motors geïnstalleer word om die bestuurder te waarsku as die verkoelingsvloeistof se vlakke daal.
In Maart is daar ook besluit om die Ford Fiesta ST met die 1.6 liter-GTDi-enjin om veiligheidsredes te herroep omdat daar 'n probleem met die verkoelingstelsel is, wat veroorsaak dat die enjin oorverhit wat die silinderkop laat kraak. Die gekraakte silinderkop kan tot 'n olielekkasie lei, wat op die warm enjinoppervlak kan vlam vat. Dit is vermoedelik dieselfde probleem wat die brande in die Kuga-voertuie veroorsaak het. Volgens Ford SA is ongeveer 1 078 modelle hierdeur geraak.
In Junie vanjaar het Ford SA nog 'n herroeping op die intreevlak-Figo- en Ikon-modelle vrywillig as voorsorgmaatreël gedoen om 'n hoëdrukpyp in die kragstuurstelsel, wat maklik kan bars, te vervang. Minesh Bhagaloo, woordvoerder van Ford SA, het vroeër aan Maroela Media verduidelik die lekkasie op die pyp kan dampe in die enjinruim veroorsaak en as dit in aanraking met die uitlaatstelsel se komponente kom, rook dit en kan in "uiterste gevalle" selfs tot 'n brand in die voertuie lei.
Ford is tot dusver skerp gekritiseer vir die manier waarop die maatskappy die probleme met die Kuga hanteer het.
Die motorreus het in sy e-pos Kuga-eienaars versoek om hulle naaste handelaar te gaan spreek.
"Van die voertuie wat nou geraak word, word ook deur die tweede fase van die Kuga 1.6 liter-modelle se herroeping geraak. Klante wat nog hulle motors vir die tweede fase moet inbring, kan die jongste probleem gelyktydig laat herstel," het Ford SA gesê.
Klante kan Ford se hulplyn by 0800 204 688 of 012 843 5824 skakel of 'n e-pos na [email protected] stuur.
Ja nee Ford het nou n groot knou weg met al die voertuie wat hulle terug roep. Ek was altyd n ford fan gewees maar sal nie my familie se veiligheid in een van hulle voertuie waag nie. Hoekom het hulle nie al die probleme uit gesort voordat hulle die voertuie begin bemark het nie?
Ek stem saam met Hennie. Ek is van mening dis omdat die goed te tegnologies gevorderd raak. Ek kannie onthou dat die motors van ouds sommer so aan die brand geslaan het nie. Behalwe Beetles as die die fanbelt breek….:) Ek verkies nogsteeds "old-school"……
Ford herroep ,baie ander maatskappye bly net stil , en betaal jare later n klein boete
ten minste Ford behou hulle integriteit , enigiemand kan n fout maak , dit vat n maatskappy met karakter om sy fout reg te stel
Johnny Walker. Ek stem saam met jou. Gaan google " Toyota recall fine" Toyota het $1.2 Billion fine betaal na hulle weggehardloop en still gebly het.
Ford doen die regte ding. Maak reg wat verkeerd is want ons in SA betaal baie duur vir ons voertuie in vergelyking met die reg van die wereld.
Spanje? ! Treurige land wat sulke swak fabrikasies uitbring – 'n mens toets mos 'n produk voordat jy dit bemark!